
AIZAWL DISASTER

Aizawl District Disaster Management Authority chuan tun hnai ruahsur nasa avangin, Aizawl District chhung hmun hrang hrangah leimin leh lung tla a tam thu an sawi.
ADDMA hotute’n Akashvani News Aizawl an hrilh danin Aizawl khawpui chhunga hmun thenkhatah ruah sur nasa avang hian leimin leh lung tla a awm nual a,   Chanmari leh Ramhlun inrina Laldenga Road bakah Ngaizel a Lalsangliana filling station bula lei tla chu Quick response team lamin an buaipui mek a, Zonuam Police out Post thlang a lei min chu motor kal tlang thei a then fai a nih tawh bakah Chanmari leh Chanmari West inkara leimin pawh enfiah tawh a nih thu te, Chhinga venga lei che pawh sorkar lam leh khawtlang hotuten hmalak dan tur an ruahman mek thu te an sawi bawk. Heng bakah hian Aizawl hmun hrang hrangah lei min a awm nual niin ADDMA lam hian an sawi bawk. 
Kan Correspondent report i lo ngaithla ang :
Aizawl District Disaster Management Authority hotute chuan Mizorain furpui a tawn mekah mi tinte’n mahni chenna in bula tui luan kawr leh kan tuichhe paihna te uluk taka enkawl a thli thlai reng turin min duh a, chhung tinten mahni tuidawn theuh te siam tha a kawr a luantir theuh a pawimawh an tih thu te bakah PHE pipe leh tui lakna pipe dang leak a awm leh awmloh thli thlai reng a mahni awmna bula electric ban awmte pawh tluk mai awlsam a ni nge nilo tih te chian zel turin mipuite min ngen a. Aizawl District bik chu chhiatna a awm thulha hmalak zung zung a nih theihna’n Zone 17 a then hran a nih thu te bakah  lei min leh lei tawlh a awm palh a nih pawhin mipuite chi ai mai lova, khawtlang hruaitute emaw sorkar lam hotute hriattir vat tur an nih thu an sawi bawk. 
John Vanlalchhuanga, Akashvani News Aizawl.

(JOHN CORR)
<><><>

RAIN HAVOC

National Highway 54 Bualte dai leimin chuan kawng hnawh ping vekin, lei minna hmunah hian ngawrh takin then fai hna an thawk reng a, amaherawhchu lei a la tlak belh zel avangin kawng hi tun dinhmunah a la tlang rih lo a ni.
 Khualzin he lam kawng zawh ṭhin leh zawh tumte'n kawng lak-ah harsatna an tawh loh nan kawng chanchin ngaichang hmasa turin Lunglei District thuneitute chuan vawiin khan thu an chhuah a ni.
Kan corr sawi danin, Lunglei leh Hnahthial inkar pawh Dawn khaw bul lawkah nasa takin a min, kawng chhak minna hi Hnahthial lam a ni a, Lunglei panna tun dinhmunah ATL Road chiah a tlang a, Tlabung lam pawh Khawthlang tuipui a lian mek a, Lunglei tui lakna Tlawng leh Pialthleng tui pawh a chim chin a sang chho mek a, Gravity Impounding Dam pawh a hnuai lamah nasa taka paihchhuah ni chungin, a kuang ah a liam tawh a ni.
(Thanghmingliana Lunglei PTC)
<><><>


CADC

	Chakma Autonomous District Council a  Chief Executive Member atana nimina lakluh, BJP hruaitu Pu Nirupam Chakma chu House ah thlawptu a neihdan vawiin khan fiah niin, fiahna a paltlang.
CADC Special Session hi Dy. Chairman Pu Sundor Muni Chakma chuan kaihruaiin Elected member 19 an tel a, Member 20 awmna CADC ah hian vawiin a Session a tel, Session kaihruaitu tellovin member 18 ten CEM Pu Nirupam Chakma thlawpa. Session ah hian MNF  MDC Pu Rasik Mohan Chakma a tel lo.
CADC 11-na hi nikum July ni 7 khan thlaruk chhung atan Governor thuneihnaah dah niin, kumin January ni 12 khan sorkar a la pian theih loh avangin Governor rule ah dah chhunzawm a ni. CADC, MDC 20 ah BJP 10. ZPM 9 leh MNF 1 an awm mek a, BJP leh ZPM chuan Chakma Democratic Alliance Legislature Party dinin sawrkarna an kalpui a, CEM thar hian  a pisa luah lut nghal. 

(Lalngheta Ralte Lawngtlai PTC)
<><><>

MIZORAM LAW COLLEGE
[bookmark: _GoBack]
Mizoram Law College atanga bachelor of Law LLB zirchhuak zat chu kum 1986 atanga kumin chhungin mi 853 an tling.
Mizoram Law College thawktu ten Akashvani News Aizawl an hrilh danin, Mizoram Law College a Bachelor of Law (LLB) zir tur hian University Grants Commisssion-in a  a pawm zirna in atanga bachelor degree leh a tlukpui neih a ngai a, heng bakah hian Bar Council of India Rules of legal Education-in a phut angin, General Category tan  graduate leh a tlukpui exam-ah General category-te tan mark za zela 45, OBC te tan za zela 42 leh Scheduled Caste leh Schedule Tribe-te tan za zela 40 hmuh a ngaih bakah, Entrance Test pawh Bar Council of India Legal Education rules duhdan ang a neih a nih thin thu leh LLB zir hun chhung atan hian kum 3 bituk a nih thu an sawi bawk.  
  
Kan Correspondent report i lo ngaithla ang. 
Mizoram Law College hi kum 1983  khan Aizawl law College ti a hming pu in, khatih hunlai a JL High School, tuna JL Higher Secondary School ni ta Khatla-ah  bultan a ni a, kum 2004 July thla khan kum 1996-a din, Liandingpuia Law College nen chhunfin niin, kum 2004 October thla chuan Mizoram Law College tih hming a pu chho va. A hmasa berin he College hi Meghalaya khawpui Shillong a North Eastern University (NEHU) nen in affiliate in, Kum 2001-a Mizoram University din a nih hnu atanga vawiin thleng MZU nen hian an in affiliate bakah, bar Council of India-ah affiliation tih a ni bawk. 
Lalhruaitluanga Akashvani News, Aizawl..	

(Hruaia PTC Aizawl)

